|  |  |  |
| --- | --- | --- |
|  |  | Δελτίο Τύπου |
|  |  |  |
| **Τμήμα Επικοινωνίας &**  **Δημοσίων Σχέσεων**  **Αθήνα, 02.04.2025** |  |  |
|  |  |  |

**Επιπλέον 1.000 επιδοτούμενες θέσεις στο πρόγραμμα**

**απασχόλησης ανέργων 55+ ετών**

Επιπλέον 1.000 νέες επιδοτούμενες θέσεις στο πρόγραμμα απασχόλησης ανέργων ηλικίας 55 ετών και άνω της Δημόσιας Υπηρεσίας Απασχόλησης (ΔΥΠΑ) θα διατεθούν στο αμέσως επόμενο διάστημα. Δικαίωμα αίτησης θα έχουν μόνο οι Δήμοι και οι Περιφέρειες που δεν έκαναν αίτηση για τις 6.000 θέσεις που είχαν διατεθεί αρχικά.

Υπενθυμίζεται ότι η προθεσμία για την υποβολή αιτήσεων για τις 6.000 θέσεις έληξε την Παρασκευή, καθώς υπερκαλύφθηκαν σε διάστημα δύο εβδομάδων.

Επισημαίνεται ότι το επόμενο χρονικό διάστημα θα τεθεί σε λειτουργία η σχετική πλατφόρμα για τις συγκεκριμένες θέσεις και θα ακολουθήσει ανακοίνωση.

Το πρόγραμμα αποτελεί μέρος των ενεργητικών πολιτικών απασχόλησης της ΔΥΠΑ για τη στήριξη των ανέργων της πληθυσμιακής ομάδας που αντιμετωπίζει σημαντικά εμπόδια ένταξης και επανένταξης στην αγορά εργασίας και απευθύνεται σε φορείς από ένα ευρύ φάσμα της Δημόσιας Διοίκησης, όπως Νομικά Πρόσωπα Δημοσίου Δικαίου, Δήμους, Περιφέρειες, Αποκεντρωμένες Διοικήσεις, καθώς και επιχειρήσεις και οργανισμούς της Κεντρικής Διοίκησης, των Δήμων και των Περιφερειών.

Η διάρκεια του προγράμματος είναι 12 μήνες, με δυνατότητα επέκτασης για άλλους 12 μήνες και η μηνιαία επιχορήγηση ανέρχεται στο 75% του μισθού και των ασφαλιστικών εισφορών, έως τα 750 ευρώ μηνιαία.

Μετά την κάλυψη των 26.500 θέσεων που είχαν διατεθεί αρχικά, το πρόγραμμα επεκτάθηκε πρόσφατα, φτάνοντας τις 32.500 θέσεις, σε όλη την επικράτεια, ενώ τώρα οι θέσεις θα ανέλθουν στις 33.500.

Ο προϋπολογισμός των νέων θέσεων εργασίας ανέρχεται σε 17,5 εκατ. ευρώ.

Για περισσότερες πληροφορίες, επισκεφτείτε τον ιστότοπο [www.dypa.gov.gr](http://www.dypa.gov.gr)